CELEX: 
Language: el
Date: 2021-05-27 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κανονισμού (ΕΕ) 2019/787 του Ευρωπαϊκού Κοινοβουλίου και του Συμβουλίου όσον αφορά τις μνείες σε νόμιμες ονομασίες αλκοολούχων ποτών ή σε γεωγραφικές ενδείξεις για τα αλκοολούχα ποτά στην περιγραφή, την παρουσίαση και την επισήμανση άλλων αλκοολούχων ποτών

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Επί του παρόντος, ο κανονισμός (ΕΕ) 2019/787 δεν απαιτεί την εμφάνιση της νόμιμης ονομασίας των αλκοολούχων ποτών που κάνουν μνεία σε μία ή περισσότερες κατηγορίες αλκοολούχων ποτών ή σε γεωγραφικές ενδείξεις στο ίδιο οπτικό πεδίο με τη μνεία. Η παρούσα κατ’ εξουσιοδότηση πράξη αποσκοπεί στον προσδιορισμό των προϋποθέσεων για την επισήμανση των εν λόγω αλκοολούχων ποτών.
            
            
               Πράγματι, εάν δεν υπάρχει η απαίτηση αυτή, η πραγματική φύση του αλκοολούχου ποτού μπορεί να μην είναι σαφής και η επισήμανση μπορεί να οδηγήσει τους καταναλωτές να θεωρήσουν ότι η μνεία είναι η πραγματική ονομασία του αλκοολούχου ποτού. Σε ορισμένες περιπτώσεις αυτό μπορεί να οδηγήσει σε κατάχρηση της φήμης ενός αλκοολούχου ποτού (κατηγορία ή γεωγραφική ένδειξη) στη νόμιμη ονομασία του οποίου γίνεται μνεία, ενώ στην περίπτωση αυτή δεν θα συμμορφώνεται πλέον με τις απαιτήσεις παραγωγής που ορίζονται για κάθε κατηγορία αλκοολούχου ποτού στο παράρτημα Ι του κανονισμού (ΕΕ) 2019/787 ή με τις σχετικές προδιαγραφές προϊόντος.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Ορισμένα κράτη μέλη επισήμαναν στην Επιτροπή ότι η απουσία διάταξης που επιβάλλει την αναγραφή της νόμιμης ονομασίας του αλκοολούχου ποτού στο ίδιο οπτικό πεδίο με τη μνεία σε ένα ή περισσότερα αλκοολούχα ποτά αποδυναμώνει τις διατάξεις που αφορούν τη μνεία.
            
            
               Διεξήχθησαν διαβουλεύσεις με εμπειρογνώμονες και από τα 27 κράτη μέλη τόσο για την προετοιμασία όσο και κατά τις συνεδριάσεις της ομάδας εμπειρογνωμόνων για την κοινή οργάνωση των γεωργικών αγορών – αλκοολούχα ποτά, οι οποίες πραγματοποιήθηκαν διαδικτυακά στις 13 Οκτωβρίου και στις 3 Δεκεμβρίου 2020, καθώς και στις 9 Φεβρουαρίου και στις 28 Απριλίου 2021. Η εν λόγω διαδικασία διαβούλευσης οδήγησε σε ευρεία συναίνεση σχετικά με το σχέδιο του κατ’ εξουσιοδότηση κανονισμού.
            
            
               Συναίνεση επιτεύχθηκε επίσης κατά τη διάρκεια της γενικής δημόσιας διαβούλευσης που διεξήχθη με τη δημοσίευση του σχεδίου κατ’ εξουσιοδότηση κανονισμού στη διαδικτυακή πύλη για τη βελτίωση της νομοθεσίας, από τις 26 Μαρτίου έως τις 23 Απριλίου 2021. Ενημερώθηκαν σχετικά οι εταίροι του ΠΟΕ.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η κατ’ εξουσιοδότηση πράξη βασίζεται στο άρθρο 50 παράγραφος 3 του κανονισμού (ΕΕ) 2019/787 και αφορά μόνο μία διάταξη, την οποία η Επιτροπή έχει εξουσιοδοτηθεί να τροποποιήσει δυνάμει της εν λόγω παραγράφου. Θα πρέπει να εκδοθεί με τη διαδικασία του άρθρου 46 του κανονισμού (ΕΕ) αριθ. 2019/787.
            
            
               Άρθρο 1: Το άρθρο αυτό προβλέπει την εμφάνιση της νόμιμης ονομασίας κάθε αλκοολούχου ποτού που κάνει μνεία στην ονομασία μιας κατηγορίας αλκοολούχων ποτών ή σε γεωγραφική ένδειξη για τα αλκοολούχα ποτά στο ίδιο οπτικό πεδίο με τη μνεία. Στόχος είναι να αποφευχθεί η παραπλάνηση των καταναλωτών σχετικά με το περιεχόμενο του αλκοολούχου ποτού που προκύπτει. 
            
            
               Άρθρο 2: Το άρθρο αυτό προβλέπει μεταβατική περίοδο καθώς επιτρέπει στα αλκοολούχα ποτά που καλύπτονται από τον παρόντα κανονισμό και έχουν επισημανθεί πριν από τις 31 Δεκεμβρίου 2022 σύμφωνα με τις διατάξεις του κανονισμού (ΕΚ) αριθ. 110/2008 να συνεχίσουν να διατίθενται στην αγορά χωρίς να απαιτείται εκ νέου επισήμανσή τους.
            
            
               Άρθρο 3: Το άρθρο αυτό προβλέπει την ταυτόχρονη εφαρμογή της τροποποίησης που προβλέπεται στο άρθρο 1 με τη διάταξη στην οποία παραπέμπει [δηλ. το άρθρο 12 παράγραφος 4 του κανονισμού (ΕΕ) 2019/787], η οποία, δυνάμει του άρθρου 51 παράγραφος 1 του κανονισμού (ΕΕ) 2019/787, θα εφαρμόζεται από τις 25 Μαΐου 2021.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 27.5.2021
            
            
               για την τροποποίηση του κανονισμού (ΕΕ) 2019/787 του Ευρωπαϊκού Κοινοβουλίου και του Συμβουλίου όσον αφορά τις μνείες σε νόμιμες ονομασίες αλκοολούχων ποτών ή σε γεωγραφικές ενδείξεις για τα αλκοολούχα ποτά στην περιγραφή, την παρουσίαση και την επισήμανση άλλων αλκοολούχων ποτών
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2019/787 του Ευρωπαϊκού Κοινοβουλίου και του Συμβουλίου, της 17ης Απριλίου 2019, για τον ορισμό, την περιγραφή, την παρουσίαση και την επισήμανση των αλκοολούχων ποτών, τη χρήση των ονομασιών των αλκοολούχων ποτών στην παρουσίαση και επισήμανση άλλων τροφίμων, την προστασία των γεωγραφικών ενδείξεων για τα αλκοολούχα ποτά, τη χρήση της αιθυλικής αλκοόλης και των προϊόντων απόσταξης γεωργικής προέλευσης σε ποτά με αλκοόλη, και για την κατάργηση του κανονισμού (ΕΚ) αριθ. 110/2008
                  1
               , και ιδίως το άρθρο 50 παράγραφος 3,
            
         
         
            
               Εκτιμώντας τα ακόλουθα:
            
            
               (1)Το άρθρο 12 παράγραφος 4 του κανονισμού (ΕΕ) 2019/787 θεσπίζει κανόνες σχετικά με τον τρόπο αναγραφής των μνειών στη νόμιμη ονομασία κατηγοριών αλκοολούχων ποτών ή σε γεωγραφικές ενδείξεις για τα αλκοολούχα ποτά στην παρουσίαση και την επισήμανση των ποτών με αλκοόλη.
            
            
               (2)Το άρθρο 12 παράγραφος 4 του κανονισμού (ΕΕ) 2019/787 δεν απαιτεί την εμφάνιση της ονομασίας του ποτού με αλκοόλη που προκύπτει στο ίδιο οπτικό πεδίο με τη μνεία. Ωστόσο, η αναγραφή της ονομασίας του ποτού με αλκοόλη σε οπτικό πεδίο διαφορετικό από αυτό της μνείας μπορεί να οδηγήσει τους καταναλωτές να θεωρήσουν ότι η μνεία αποτελεί μέρος της ονομασίας του ποτού με αλκοόλη, ιδίως σε περιπτώσεις στις οποίες το ποτό με αλκοόλη που προκύπτει είναι αλκοολούχο ποτό.
            
            
               (3)Επιπλέον, σε ορισμένες περιπτώσεις, η μνεία αυτή μπορεί να συνιστά αδικαιολόγητη κατάχρηση της φήμης κατηγοριών αλκοολούχων ποτών ή γεωγραφικών ενδείξεων οι οποίες, όταν συνδυάζονται με άλλα τρόφιμα που δεν απαιτούνται ή δεν επιτρέπονται για την παραγωγή τους, χάνουν τη φύση τους και δεν μπορούν πλέον να επισημαίνονται ως τέτοιες. Επομένως, η αναγραφή των εν λόγω ονομασιών κατά τρόπο εμφανή στην παρουσίαση και την επισήμανση του αλκοολούχου ποτού που κάνει μνεία σε αυτές μπορεί ουσιαστικά να έχει ως αποτέλεσμα την καταχρηστική εκμετάλλευση της φήμης τους.
            
            
               (4)Το άρθρο 7 παράγραφος 1 στοιχείο α) του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου
                  2
                απαιτεί οι πληροφορίες για τα τρόφιμα να μην είναι παραπλανητικές, ιδίως ως προς τη φύση και την ταυτότητα του τροφίμου. Το άρθρο 9 του εν λόγω κανονισμού προβλέπει ότι πρέπει να παρέχονται υποχρεωτικές πληροφορίες για τα τρόφιμα, συμπεριλαμβανομένης της ονομασίας του τροφίμου, και το άρθρο 13 του εν λόγω κανονισμού απαιτεί να αναγράφονται οι υποχρεωτικές πληροφορίες σε εμφανές σημείο κατά τρόπον ώστε να είναι εύκολα ορατές, ευανάγνωστες και, ανάλογα με την περίπτωση, ανεξίτηλες. 
            
            
               (5)Σύμφωνα με το άρθρο 9 του κανονισμού (ΕΕ) 2019/787, οι απαιτήσεις παρουσίασης και επισήμανσης που προβλέπονται στον κανονισμό (ΕΕ) αριθ. 1169/2011 εφαρμόζονται στα ποτά με αλκοόλη που προκύπτουν από τον συνδυασμό αλκοολούχων ποτών με άλλα τρόφιμα. Προκειμένου να διασφαλιστεί η καλύτερη τήρηση των απαιτήσεων αυτών, ιδίως για τα αλκοολούχα ποτά τα οποία κάνουν μνεία σε άλλα αλκοολούχα ποτά, είναι σκόπιμο να απαιτείται η αναγραφή της νόμιμης ονομασίας του αλκοολούχου ποτού που προκύπτει στο ίδιο οπτικό πεδίο με τη μνεία σε αλκοολούχο ποτό. Αυτό θα πρέπει να γίνεται κάθε φορά που η μνεία αναφέρεται στην περιγραφή, την παρουσίαση ή την επισήμανση αλκοολούχου ποτού. Με τον τρόπο αυτόν θα αποτρέπονται οι παραπλανητικές πρακτικές και θα διασφαλίζεται η ορθή ενημέρωση των καταναλωτών σχετικά με την πραγματική φύση του αλκοολούχου ποτού που προκύπτει από τον συνδυασμό αλκοολούχων ποτών με άλλα τρόφιμα.
            
            
               (6)Συνεπώς, ο κανονισμός (ΕΕ) 2019/787 θα πρέπει να τροποποιηθεί αναλόγως.
            
            
               (7)Θα πρέπει να προβλεφθεί μεταβατική περίοδος για την εφαρμογή των διατάξεων επισήμανσης που προβλέπονται στον παρόντα κανονισμό, ώστε να επιτραπεί στα αλκοολούχα ποτά που έχουν επισημανθεί πριν από τις 31 Δεκεμβρίου 2022 σύμφωνα με τις διατάξεις του κανονισμού (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου
                  3
                να συνεχίσουν να διατίθενται στην αγορά χωρίς να απαιτείται εκ νέου επισήμανσή τους.
            
            
               (8)Σύμφωνα με το άρθρο 51 παράγραφος 3 του κανονισμού (ΕΕ) αριθ. 2019/787 και για να αποφευχθεί οποιουδήποτε είδους ρυθμιστικό κενό, ο παρών κανονισμός θα πρέπει να εφαρμοστεί αναδρομικά από τις 25 Μαΐου 2021,  
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στο άρθρο 12 του κανονισμού (ΕΕ) 2019/787, η παράγραφος 4 αντικαθίσταται από το ακόλουθο κείμενο:
            
            
               «4.
                     Οι μνείες που αναφέρονται στις παραγράφους 2 και 3:
            
            
               α)δεν βρίσκονται στην ίδια γραμμή με την ονομασία του ποτού με αλκοόλη·
            
            
               β)αναγράφονται σε μέγεθος γραμματοσειράς που δεν υπερβαίνει το ήμισυ του μεγέθους γραμματοσειράς που χρησιμοποιείται για την ονομασία του ποτού με αλκοόλη και, όταν χρησιμοποιούνται σύνθετοι όροι, σε μέγεθος γραμματοσειράς που δεν υπερβαίνει το ήμισυ του μεγέθους γραμματοσειράς που χρησιμοποιείται για τέτοιους σύνθετους όρους, σύμφωνα με το άρθρο 11 παράγραφος 3 στοιχείο γ)· και
            
            
               γ)στην περίπτωση μνειών στην περιγραφή, την παρουσίαση και την επισήμανση αλκοολούχων ποτών, συνοδεύονται πάντοτε από τη νόμιμη ονομασία του αλκοολούχου ποτού, η οποία εμφανίζεται στο ίδιο οπτικό πεδίο με τη μνεία.».
            
            
               Άρθρο 2
            
            
               Τα αλκοολούχα ποτά τα οποία δεν πληρούν τις απαιτήσεις που ορίζονται στο άρθρο 12 παράγραφος 4 στοιχείο γ) του κανονισμού (ΕΕ) 2019/787, όπως τροποποιείται με τον παρόντα κανονισμό, αλλά πληρούν τις απαιτήσεις του κανονισμού (ΕΚ) αριθ. 110/2008 και έχουν επισημανθεί πριν από τις 31 Δεκεμβρίου 2022 μπορούν να συνεχίσουν να διατίθενται στην αγορά μέχρι την εξάντληση των αποθεμάτων.
            
            
               Άρθρο 3 
            
            
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
         
         
            
               Εφαρμόζεται από τις 25 Μαΐου 2021.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 27.5.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 130 της 17.5.2019, σ. 1.
               
               
                  
                     (2)
                  
                        Κανονισμός (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με την παροχή πληροφοριών για τα τρόφιμα στους καταναλωτές, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 1924/2006 και (ΕΚ) αριθ. 1925/2006 και την κατάργηση της οδηγίας 87/250/ΕΟΚ της Επιτροπής, της οδηγίας 90/496/ΕΟΚ του Συμβουλίου, της οδηγίας 1999/10/ΕΚ της Επιτροπής, της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου, των οδηγιών της Επιτροπής 2002/67/ΕΚ και 2008/5/ΕΚ και του κανονισμού (ΕΚ) αριθ. 608/2004 της Επιτροπής (ΕΕ L 304 της 22.11.2011, σ. 18).
               
               
                  
                     (3)
                  
                        Κανονισμός (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών και την κατάργηση του κανονισμού (ΕΟΚ) αριθ. 1576/89 του Συμβουλίου (ΕΕ L 39 της 13.2.2008, σ. 16).